### NN 21/2015 (24.2.2015.), Godišnji provedbeni plan statističkih aktivnosti Republike Hrvatske 2015. godine

HRVATSKI SABOR

435

Na temelju članka 31. stavka 2. Zakona o službenoj statistici (»Narodne novine«, br. 103/03., 75/09. i 59/12.) Hrvatski sabor na sjednici 13. veljače 2015. donio je

GODIŠNJI PROVEDBENI PLAN

STATISTIČKIH AKTIVNOSTI REPUBLIKE HRVATSKE 2015. GODINE

UVOD

Na temelju Zakona o službenoj statistici (»Narodne novine«, br. 103/03., 75/09. i 59/12.) Državni zavod za statistiku u suradnji s drugim nositeljima službene statistike izrađuje Nacrt prijedloga godišnjega provedbenog plana statističkih aktivnosti Republike Hrvatske (u daljnjem tekstu: Godišnji provedbeni plan).

Godišnji provedbeni plan donosi se za svaku godinu na koju se odnosi Program statističkih aktivnosti Republike Hrvatske. Program se temelji na potrebama korisnika, ali i zahtjevima Europske unije koji su navedeni u dokumentu Statistical Requirements Compendium.[[1]](#footnote-81758-1)

Kako bi službena statistika Republike Hrvatske bila potpuno usklađena s europskim zahtjevima, u Godišnjemu provedbenom planu 2015. godine primijenjena je ista struktura Compendiuma koja se primjenjivala i pri izradi Programa statističkih aktivnosti Republike Hrvatske 2013. – 2017.

Sva istraživanja Državnog zavoda za statistiku provode se na temelju Zakona o službenoj statistici. U skladu s odredbama navedenog Zakona, Godišnjim provedbenim planom propisuje se provođenje triju vrsta istraživanja: statistička istraživanja na temelju neposrednog prikupljanja podataka (oznaka I), statistička istraživanja čiji se podaci dobivaju iz administrativnih izvora ili metodom promatranja i praćenja (oznaka II) te razvojne aktivnosti, popisi i druga opsežnija statistička istraživanja (oznaka III).

Godišnjim provedbenim planom statističkih aktivnosti Republike Hrvatske 2015. godine planirana je provedba ukupno 283 statistička istraživanja, a od toga 163 na temelju neposrednog prikupljanja podataka, 71 statističko istraživanje na temelju administrativnih izvora ili metodom promatranja i praćenja te 49 razvojnih aktivnosti. Od ukupno 283 statistička istraživanja, Državni zavod za statistiku u 2015. provest će 227 istraživanja.

Na temelju članka 35. Zakona o službenoj statistici, Godišnjim provedbenim planom statističkih aktivnosti Republike Hrvatske određuje se iznos sredstava za provođenje statističkih aktivnosti koja moraju biti osigurana u državnom proračunu Republike Hrvatske. U skladu s Državnim proračunom Republike Hrvatske za 2015. godinu i projekcijama za 2016. i 2017. godinu i Financijskim planom Hrvatskog zavoda za zdravstveno osiguranje za 2015. godinu i projekcijama za 2016. i 2017. godinu, ukupna sredstva potrebna za provedbu Godišnjega provedbenog plana 2015. godine iznose 117.230.661 kuna. Od toga, sredstva potrebna Državnom zavodu za statistiku iznose 102.011.876,00 kuna. U sklopu financijskog plana Državnog zavoda za statistiku planirani su rashodi financirani iz Općih prihoda i primitaka u iznosu od 78.250.000,00 kuna, Vlastitih prihoda u iznosu od 144.700,00 kuna, Ostalih prihoda za posebne namjene u iznosu od 400.000,00 kuna, sredstva Pomoći iz pretpristupnih fondova EU i međunarodnih organizacija u iznosu od 15.786.434,00 kuna te refundacije iz pomoći EU-a u iznosu od 7.430.742,00 kuna. Potrebna sredstva usklađivat će se prema izmjenama i dopunama Državnog proračuna Republike Hrvatske za 2015. godinu.

U svrhu informiranja i uključivanja šire javnosti u postupak izrade Nacrta prijedloga godišnjega provedbenog plana statističkih aktivnosti Republike Hrvatske 2015. godine, Državni zavod za statistiku proveo je internetsku javnu raspravu, odnosno savjetovanje sa zainteresiranom javnošću. Nakon provedenog savjetovanja razmotrene su sve pristigle primjedbe i prijedlozi te je na temelju dostavljenih mišljenja izrađen završni Nacrt prijedloga godišnjega provedbenog plana statističkih aktivnosti Republike Hrvatske 2015. godine.

Pregled najvažnijih statističkih aktivnosti i razvojnih projekata usmjerenih na unaprjeđenje statističkog sustava Republike Hrvatske u 2015.

I. DEMOGRAFSKE I DRUŠTVENE STATISTIKE

– apsolutni i relativni pokazatelji za rođene i umrle osobe te sklopljene i razvedene brakove prema geografskim, demografskim, ekonomskim i obrazovnim obilježjima (statistika rođenih i umrlih te statistika sklopljenih i razvedenih brakova)

– umrle osobe prema uzroku smrti, vrsti i uzroku nasilne smrti, podaci o majci umrlog dojenčeta

– opće i specifične stope vitalnih događaja

– broj i strukture doseljenih iz inozemstva i odseljenih u inozemstvo (statistika vanjske migracije stanovništva) te preseljenih osoba unutar granica Republike Hrvatske (statistika unutarnje migracije stanovništva)

– opće stope migracije i specifične stope migracije prema dobi i spolu

– podaci o azilu, nezakonitim migracijama i dozvolama boravka

– sociodemografske karakteristike i uvjeti života braniteljske populacije

– pokazatelji o dohotku, socijalnoj uključenosti i životnim uvjetima privatnih kućanstava dobiveni iz Ankete o dohotku stanovništva (ADS)

– pokazatelji Ankete o potrošnji kućanstava (APK)

– provedba istraživanja o slobodnim radnim mjestima (SRM)

– provedba istraživanja o strukturi zarada (SZ)

– pokazatelji Ankete o radnoj snazi (ARS)

– modernizacija načina prikupljanja podataka, posebice anketnih istraživanja na kućanstvima (uspostava CATI i CAPI centra)

– smanjenje opterećenja izvještajnih jedinica iz područja demografskih i društvenih statistika (preuzimanje podataka iz administrativnih izvora, npr. iz državnih matica za potrebe vitalne statistike ili iz obrasca JOPPD za potrebe statistike tržišta rada)

– unaprjeđenje sadržaja podataka rodne statistike te iz raznih područja društvenih i demografskih statistika (obrazovanje, tržište rada itd.)

– dodatne kategorije postojećih varijabla i dodatne varijable potrebne za ispunjavanje UOE-ova i CTS-ova upitnika (UNESCO, OECD, EUROSTAT, UNODC) s područja statistike obrazovanja i kaznenog pravosuđa

– godišnji pokazatelji o primicima i izdacima te korisnicima socijalne zaštite prema metodologiji ESSPROS

– kontinuirano unaprjeđivanje statistike iz područja zdravstva

II. MAKROEKONOMSKE STATISTIKE

– redovita istraživanja u sklopu godišnjih ekonomskih računa obuhvaćaju obračun godišnjeg BDP-a prema proizvodnoj (prema NKD-u 2007.), rashodnoj i dohodovnoj metodi u tekućim i stalnim cijenama za 2013., redoviti obračun regionalnog BDP-a odnosno obračun BDP-a za Republiku Hrvatsku, NKPJS – 2. razina – i županije za 2012., obračun bruto investicija u dugotrajnu imovinu na godišnjoj razini za obračun BDP-a te na regionalnoj razini, Godišnji izvještaj o investicijama u dugotrajnu imovinu pravnih osoba (INV-P), obračun vrijednosti dugotrajne imovine Republike Hrvatske, izračun svih pokazatelja vrijednosti stambenog fonda i vrijednosti zemljišta ispod stambenih zgrada za potrebe izračuna stambene rente, obračun vrijednosti softvera za vlastiti račun, kontinuirano unaprjeđivanje i usklađivanje sa standardima EU-a u području izrade nefinancijskih računa po institucionalnim sektorima na godišnjoj i tromjesečnoj razini te izradi input/output tablica

– nastavak primjene nove metodologije u sustav nacionalnih računa – ESA 2010[[2]](#footnote-81758-2) pri kompilaciji podataka, izvješćivanju i transmisiji podatka u Eurostat

– sudjelovanje u Višekorisničkom programu IPA[[3]](#footnote-81758-3) 2012, komponenta 1 – Metodologija nacionalnih računa, s ciljem unaprjeđenja metodologije i poboljšanja kvalitete obračuna nacionalnih računa. Kontinuirano će se unaprjeđivati metodologija izračuna godišnjih ekonomskih računa

– sudjelovanje u Višekorisničkom programu IPA 2012, komponenta 3 – Regionalni računi kućanstava – omogućit će obračun kategorija u skladu sa standardima europskog sustava nacionalnih računa na razini NKPJS – 2. razina i vremenskom okviru definiranom transmisijskim programom dostave podataka u Eurostat (t + 24 mjeseca)

– polazeći od važnosti raspolaganja cjelovitim i pravodobnim informacijama o makroekonomskim trendovima, set podataka o tromjesečnom BDP-u proširit će se za sezonski prilagođene podatke o BDP-u. Prva procjena tromjesečnoga bruto domaćeg proizvoda prema proizvodnoj i rashodnoj metodi objavit će se u rokovima t + 60 dana nakon završetka predmetnog tromjesečja, dok će se širi skup podataka objaviti u rokovima t + 70 dana nakon završetka predmetnog tromjesečja

– kompilacija podataka uz kontinuirano unaprjeđenje metodologije u vezi s izračunom statistike javnih financija te izrada Izvješća o prekomjernome proračunskom manjku i razini duga opće države

– nastavak rada na izračunu bruto nacionalnog dohotka prema standardima sustava nacionalnih računa za potrebe vlastitih sredstava EU-a te izrada Izvješća o osnovici za vlastita sredstva od Poreza na dodanu vrijednost prema standardima Europske unije za praćenje vlastitih sredstava od poreza na dodanu vrijednost

– redoviti rad na izračunu i objavi indeksa potrošačkih cijena čija je osnovna namjena mjerenje inflacije. Indeks potrošačkih cijena izračunava se mjesečno iz maloprodajnih cijena prikupljenih na devet geografskih lokacija za reprezentativna dobra i usluge za osobnu potrošnju. Redoviti izračun harmoniziranog indeksa potrošačkih cijena (Harmonized Index of Consumer Prices – HICP), koji odražava promjenu cijena dobara i usluga koje u tijeku vremena nabavlja, koristi se njima ili ih plaća referentno stanovništvo (uključujući potrošnju nerezidentnog stanovništva i institucionalnih kućanstava) te kao takav predstavlja skupinu europskih indeksa potrošačkih cijena izračunanih prema harmoniziranom pristupu i posebnoj skupini definicija koje omogućuju usporedivu mjeru inflacije u eurozoni, Europskoj uniji, Europskome gospodarskom prostoru te za zemlje kandidate

– sudjelovanje u Višekorisničkom programu IPA 2012, komponenta 18 – Statistika cijena, Harmonizirani indeks potrošačkih cijena – razvoj eksperimentalnog Indeksa cijena stambenih nekretnina, razvoj i implementacija Harmoniziranog indeksa potrošačkih cijena po stalnim porezima, nastavak rada na implementaciji klasifikacije COICOP na petoj razini, uspostavljanje procesa prikupljanja podataka za godišnje ažuriranje HICP administrativnih cijena za potrebe izračuna Harmoniziranog indeksa potrošačkih cijena po administrativnim cijenama od strane Eurostata, daljnji razvoj istraživanja o detaljnim prosječnim cijenama u sklopu srednjoročne strategije Eurostata, vezano za potrošačke cijene

– pripremne radnje na izradi centralne baze podataka nacionalnih računa

– redoviti rad na Europskom programu usporedbe (European Comparison Programme, ECP/PPP) radi izrade svih setova podataka kroz istraživanja koja je definirao Eurostat s krajnjim ciljem izračuna BDP-a prema paritetu kupovne moći

– kontinuirano unaprjeđivanje i usklađivanje sa standardima Europske unije u području statistike robne razmjene s inozemstvom te unaprjeđenje kvalitete podataka vodeći računa o smanjenju opterećenja izvještajnih jedinica za Intrastat. Uvođenje programa SIMSTAT (Single Market Statistics), čiji su ciljevi pojednostavnjenje Intrastata putem razmjene mikro podataka na razini poduzeća i smanjenje opterećenja izvještajnim jedinicama. U sklopu projekta Europske unije u 2015. planirana je testna razmjena mikropodataka na razini poduzeća između zemalja članica Europske unije te analiza dobivenih rezultata

– s obzirom na dva izvora podataka (Jedinstvena carinska deklaracija i Intrastat obrazac) potrebno je pripremiti i dodatno prilagoditi informatički sustav za novu statističku obradu podataka robne razmjene po poslovnim karakteristikama poduzeća te diseminaciju navedenih podataka u Eurostat

– razvoj i kontinuirano unaprjeđivanje te modernizacija obrade podataka za Extrastat primjenom uredbi Europske unije te njihovih izmjena i dopuna iz područja trgovine robama radi postizanja što veće kvalitete podataka statistike robne razmjene s inozemstvom. Priprema podataka o robnoj razmjeni prema valuti plaćanja te njihova diseminacija u Eurostat

III. POSLOVNE STATISTIKE

– daljnje usklađivanje PRODCOM statistika za izvještajnu godinu 2014. te izrada Nomenklature industrijskih proizvoda za 2014. u skladu s Uredbom EU-a br. 907/12[[4]](#footnote-81758-4)

– daljnje usklađivanje i unaprjeđenje kvalitete strukturno-poslovnih statistika u skladu s propisima iz Uredbe EU-a br. 295/08[[5]](#footnote-81758-5)

– poboljšanje kvalitete podataka za praćenje tuzemnih statistika o stranim podružnicama (tuzemni FATS)

– daljnje usklađivanje kratkoročno-poslovnih pokazatelja DZS-a sa zahtjevima Europske unije u sklopu nacionalnih programa IPA: u području industrije nastavak rada na preračunavanju vremenskih serija za dva mjesečna kratkoročna-poslovna pokazatelja – indekse proizvođačkih cijena ukupno i na nedomaćem tržištu od 2000. do 2009. u skladu s metodom preračuna Eurostata (backcasting); u području građevinarstva poboljšanje kvalitete indeksa građevinskih radova – preračunavanje vremenskih serija za tri mjesečna kratkoročna-poslovna pokazatelja od 2000. do 2014. i proizvođačkih cijena građevinarstva; u području usluga nastavak razvoja metodologije za nova istraživanja cijena uslužnih djelatnosti pri pružateljima usluga (SPPI)

– povećanje korištenja administrativnih podataka u kratkoročnim poslovnim statistikama izradom i definiranjem statističkog procesa obrade te pripremama za redovito korištenje administrativnih izvora o prometu radi prikupljanja mjesečnih podataka u djelatnostima industrije i tromjesečnih podataka u djelatnostima ostalih usluga u sklopu nacionalnih i višekorisničkih programa IPA

– ažuriranje metapodataka za sve setove kratkoročnih poslovnih pokazatelja (njih 28) u sklopu Višekorisničkog programa IPA 2012, komponenta 13 – Kratkoročne poslovne statistike

– nastavak rada na modernizaciji načina prikupljanja podataka za mjesečna, tromjesečna i godišnja istraživanja poslovnih statistika poduzeća uvođenjem internetske aplikacije (CAWI) za racionalizaciju troškova i smanjenje tereta izvješćivanja poduzećima u sklopu nacionalnih programa IPA

– analiza rezultata Ankete o finalnoj potrošnji energije u transportu. Podaci dobiveni navedenom anketom koristit će se za praćenje energetske učinkovitosti u Republici Hrvatskoj i za sastavljanje energetske bilance Republike Hrvatske

– izrada Računa fizičkog protoka energije – prvi put za Republiku Hrvatsku

– kontinuirano će se analizirati probni izračun vozilo-kilometara hrvatskih vozila za referentnu godinu 2010., nastavit će se aktivnosti vezane za unaprjeđenje softvera za obradu podataka te će se na temelju stečenih saznanja nastaviti rad na razvoju statistike mjerenja obujma cestovnog prometa u suradnji s administrativnim izvorom podataka. Nastavit će se aktivnosti na sustavnom proučavanju preporuka Eurostata i zahtjeva u području razvoja statistike mobilnosti putnika te će se kontinuirano pratiti razvoj statistike intermodalnog transporta u sklopu Europskoga statističkog sustava

– unaprjeđenje postojećih i razvoj novih pokazatelja iz područja statistike turizma sa strane ponude i potražnje, nastavak rada na modernizaciji prikupljanja podataka u području smještajne statistike i rad na istraživanju administrativnih izvora podataka radi racionalizacije rada i smanjenja opterećenja izvještajnih jedinica za mjesečna i godišnja istraživanja iz područja turizma

– provodit će se redovite aktivnosti ažuriranja baze Statističkoga poslovnog registra iz dostupnih administrativnih izvora i na temelju povratnih informacija iz statističkih istraživanja ili kontakata s poslovnim subjektima

– intenzivno će se provoditi aktivnosti na poboljšavanju obuhvata lokalnih jedinica i grupa poduzeća

– nastavit će se razvoj metoda i procesa kompilacije strukturnih poslovnih statistika Poslovne demografije u skladu s metodologijom i obvezama prema EU

– provest će se pilot-istraživanje za potrebe ocjene kvalitete Statističkoga poslovnog registra i za potrebe ažuriranja podataka koji nisu na raspolaganju u administrativnim izvorima

– nastavit će se provoditi aktivnosti upisa poslovnih subjekata (pravne osobe, tijela državne uprave, tijela državne vlasti, tijela jedinica lokalne i područne/regionalne/samouprave) i dijelova poslovnih subjekata u administrativnome poslovnom registru

IV. STATISTIKA POLJOPRIVREDE, ŠUMARSTVA I RIBARSTVA

– u sklopu projekta »Pilot-studija u okviru povezivanja IACS-a« (Integrirane zajedničke poljoprivredne politike) i drugih administrativnih izvora – darovnica Eurostata, daljnji nastavak rada na razvoju i poboljšanju Statističkog registra poljoprivrednih gospodarstava; provodit će se ažuriranje i preuzimanje podataka iz dostupnih izvora Hrvatske poljoprivredne agencije – Jedinstvenog registra domaćih životinja te nastaviti ažuriranje navedenog registra podacima Agencije za plaćanje u poljoprivredi, ribarstvu i ruralnom razvoju (Upisnik poljoprivrednih gospodarstava)

– poslovi na pripremi za provođenje trogodišnjeg Istraživanja o strukturi poljoprivrednih gospodarstava – stanje 1. lipnja 2016.; priprema metodologije te priprema za modernizaciju prikupljanja i obrade podataka (CAPI)

– provođenje višegodišnjeg istraživanja o strukturi vinograda na temelju administrativnog izvora, obrada podataka i dostava rezultata u Eurostat

– daljnji nastavak rada na poboljšanju statistike stočarstva korištenjem administrativnih izvora u suradnji s Ministarstvom poljoprivrede (Jedinstveni registar domaćih životinja i ostalih administrativnih izvora)

– daljnji nastavak rada na poboljšanju statistike stočarstva korištenjem administrativnih izvora u suradnji s Ministarstvom poljoprivrede (Jedinstveni registar domaćih životinja i ostalih administrativnih izvora)

– nastavak rada na poboljšanju statistike mlijeka i mliječnih proizvoda i statistike aktivnosti valionica korištenjem raspoloživih administrativnih izvora

– nastavak rada na poboljšanju statistike ribarstva u suradnji s Ministarstvom poljoprivrede

– unaprjeđenje statistike šumarstva korištenjem administrativnih izvora u suradnji s Ministarstvom poljoprivrede i Hrvatskim šumama

– daljnji nastavak rada na modernizaciji prikupljanja i obrade statističkih podataka za statistiku biljne proizvodnje i statistiku stočarstva (CATI)

– daljnji rad na uspostavi sustava statistike agrookolišnih indikatora (bazni set indikatora)

– sudjelovanje u razvoju Sustava poljoprivrednih knjigovodstvenih podataka (FADN – Farm Accountancy Data Network) koji je u nadležnosti Ministarstva poljoprivrede

– razvoj agromonetarnih statistika Republike Hrvatske u sklopu kojih će se nastaviti rad na unaprjeđenju izračuna ekonomskih računa šumarstva i ostalih elemenata ekonomskih računa poljoprivrede i poljoprivrednih cijena

– u sklopu Višekorisničkog programa IPA 2012, projekt Agromonetarne statistike, nastavit će se aktivnosti na harmonizaciji i ažuriranju metodologija za izračun ekonomskih računa poljoprivrede i statistike cijena u poljoprivredi u skladu sa zahtjevima Eurostata te analiza tijeka podataka potrebnih za navedene izračune

V. STATISTIKE ZA VIŠE PODRUČJA

– rad na daljnjem unapređenju statistike okoliša u skladu sa zahtjevima Eurostata

– u sklopu korisničkog programa iz darovnice Eurostata za 2013. – Pilot-studije za razvoj računa okoliša u Europskome statističkom sustavu (ESS); modul »Izdaci za zaštitu okoliša« nastavit će se daljnje aktivnosti u 2015.

– u sklopu korisničkog programa iz darovnice Eurostata za 2013. – Pilot-studije za razvoj računa okoliša u Europskome statističkom sustavu (ESS); modul »Dobra i usluge u okolišu« nastavit će se daljnje aktivnosti u 2015.

– u sklopu korisničkog programa iz darovnice Eurostata za 2013. – Pilot-studije za razvoj računa okoliša u Europskome statističkom sustavu (ESS) – u modulu koji se odnosi na energetske statistike, nakon provedenih studija i analize sve raspoložive dokumentacije i izvora u 2014., izradit će se metodologija za sastavljanje izvještajnih tablica za Račune fizičkog protoka energije, za dostavu u Eurostat

– sudjelovanje u nacionalnom programu IPA 2011, potkomponenta 1.4 – Statistika informacijskog društva – unaprjeđivanje i dorada postojeće programske potpore koja je započeta 2014.

– sudjelovanje u nacionalnom programu IPA 2011, koordinacija potkomponente 1.4 s potkomponentom 2. kako bi se postojeći centar CATI iskoristio za provođenje istraživanja o Uporabi informacijskih i komunikacijskih tehnologija u kućanstvima i od pojedinaca za 2015. godinu

– usklađivanje metodologije i elektroničkih upitnika za provedbu dvaju istraživanja o Uporabi informacijskih i komunikacijskih tehnologija za 2015. godinu

– provedba istraživanja o Uporabi informacijskih i komunikacijskih tehnologija u poduzećima za 2015. godinu (I. tromjesečje 2015.)

– provedba istraživanja o Uporabi informacijskih i komunikacijskih tehnologija u kućanstvima i od pojedinaca za 2015. godinu (II. tromjesečje 2015.)

– daljnji rad na razvoju Prostornoga statističkog registra Državnog zavoda za statistiku

– rad na razvoju Geografskoga informacijskog sustava u skladu s preporukama Eurostata

VI. PODRŠKA STATISTIČKOM OUTPUTU

– nastavak primjene klasifikacijskih standarda službene statistike u poslovnim registrima i statističkim istraživanjima pri prikupljanju, obradi i publiciranju podataka

– daljnji rad na održavanju te daljnjem razvoju i unaprjeđenju KLASUS-a – aplikacije za upravljanje, primjenu i pregled statističkih klasifikacija

– dosljedna i kontinuirana primjena načela povjerljivosti statističkih podataka kao jednoga od temeljnih načela vezanih za razvoj, proizvodnju i diseminaciju nacionalne i europske statistike radi jačanja i održavanja povjerenja izvještajnih jedinica u sustav službene statistike

**[Poglavlje I. – Poglavlje VI.](dodatni/434944.pdf)**

Klasa: 022-03/15-01/09
Zagreb, 13. veljače 2015.

HRVATSKI SABOR
Predsjednik
Hrvatskoga sabora **Josip Leko**, v. r.

**[Tablica 1. – Tablica 3.](dodatni/434945.pdf)**

[[1](#footnote-81758-1-backlink)]Izdanje 2011.

[[2](#footnote-81758-2-backlink)]Regulation (EU) No 549/2013 of the European Parliament and of the Council of 21 May 2013 on the European system of national and regional accounts in the European Union (ESA 2010), OJ L 174/1, 26.6.2013. (Uredba Europskog parlamenta (EU) br. 549/2013 od 21. svibnja 2013. o Europskom sustavu nacionalnih i regionalnih računa u Europskoj uniji (ESA 2010), SL L 174/1, 26. lipnja 2013.)

[[3](#footnote-81758-3-backlink)]Instrument for Pre-Accession Assistance

[[4](#footnote-81758-4-backlink)]Commission Regulation (EC) No 907/2012 of 20 August 2012 establishing for 2012 the »Prodcom list« of industrial products provided for by Council Regulation (EEC) No 3924/91 (Uredba Komisije (EZ) br. 907/2012 od 20. kolovoza 2012. o uspostavljanju za 2012. PRODCOM Lista industrijskih proizvoda prema Uredbi Vijeća (EEZ) br. 3924/91)

[[5](#footnote-81758-5-backlink)]Regulation (EC) No 295/2008 of the European Parliament and of the Council of 11 March 2009 concerning structural business statistics (recast) (Uredba (EZ-a) br. 295/2008 Europskog parlamenta i vijeća od 11. ožujka 2008. o strukturnim poslovnim statistikama)

21 24.02.2015 Godišnji provedbeni plan statističkih aktivnosti Republike Hrvatske 2015. godine

21 24.02.2015 Godišnji provedbeni plan statističkih aktivnosti Republike Hrvatske 2015. godine

21 24.02.2015 Godišnji provedbeni plan statističkih aktivnosti Republike Hrvatske 2015. godine

21 24.02.2015 Godišnji provedbeni plan statističkih aktivnosti Republike Hrvatske 2015. godine

21 24.02.2015 Godišnji provedbeni plan statističkih aktivnosti Republike Hrvatske 2015. godine